༸དཔག་མེད་ཚོགས་བསྐྱེད་ལས་བསྐྲུན་པའི།།མཚན་བཟང་ཉི་གཞོན་བྱེ་བའི་དཔལ།།ཐབས་ཤེས་སྐྱ་རེངས་གསར་པ་ཡིས།།མདོ་ཁམས་འཛིན་མའི་ཕང་བར་དྲངས།།༸སྨྲ་བརྗོད་འགྲོ་འདུག་བྱ་རྩོལ་གྱིས།།དབང་དུ་མ་གྱུར་བྱིས་དུས་ཤིག།ཞིང་འདིའི་ལམ་སྟོན་སྐྱེད་བྱེད་ཉིད།།འཕྲད་མེད་ཕ་རོལ་གནས་སུ་བཞུད།།༸བཅུ་ཕྲག་རིག་གཏེར་འཕྲུལ་གྱི་སྒོ།།འབྱེད་པའི་ཆ་རྐྱེན་ལྡེ་མིག་ཕུལ།།འབྲི་ཀློག་གཙོ་སྦྱང་ལ་ཞུགས་པས།།ཚེགས་མེད་ནོར་གྱི་སྙིང་པོ་ལོན།།༸བདུན་གཉིས་ལང་ཚོའི་ནར་སོན་ཞིང།།དཀར་ནག་ཕྱུགས་རིགས་འཚོ་སྐྱོང་སྐབས།།འདིར་སྣང་སྒྱུ་མའི་གཤིས་གཟིགས་ཏེ།།ཁྱིམ་སྤངས་ལུང་དགོན་གནས་སུ་བསྙེགས།།༸མཁན་སློབ་དཔང་པོ་གྲངས་ཚང་དབུས།།བསླབ་གཙང་སྡོམ་ཁྲིམས་ལེགས་མནོས་ཤིང།།སྤང་བླང་དམ་ཚིག་རྣམ་བཞག་ཀུན།།ཚུལ་བཞིན་སྲུང་བའི་གཡར་དམ་བཅས།།༸འདུས་སྡེའི་ཕྱི་ནང་བཅའ་སྒྲིག་དང།།གྱེར་དབྱངས་འབུད་བརྡུང་གར་འཆམ་སོགས།།ཆེད་མཁས་སློབ་དཔོན་ལ་བསྟེན་ནས།།ཀུན་ལས་གཟེངས་སུ་ཐོན་པར་གནང།།༸ཀུན་མཁྱེན་གྲུབ་དབང་འཇའ་ལུས་པའི།།རྗེས་འཛིན་དམ་པའི་ཞལ་སྔ་ནས།།བཀའ་ལུང་དབང་ཁྲིད་གདམས་དོན་རྣམས།།བུམ་པ་གང་བྱོའི་ཚུལ་དུ་ཞུས།།༸འཆར་འཁོད་སྒྲུབ་གྲྭའི་སྒྲིག་གཞི་ལ།།བསྟུན་པའི་སྔོན་འགྲོ་བསགས་སྦྱངས་དང།།དངོས་གཞིའི་ཉམས་ལེན་སྒོམ་སྒྲུབ་བཅས།།མཁྱེན་རྒྱུད་གྲོལ་བའི་བརྩོན་པ་མཛད།།༸དགུང་གྲངས་ཉེར་གཉིས་བཞེས་པའི་དུས།།རང་ཡུལ་སྡེ་དགོན་ཀུན་བཞག་ནས།།བློ་ཁ་མཐུན་པའི་གྲོགས་དང་བཅས།།ཕྱོགས་མེད་གནས་བསྐོར་ཕྱིར་དུ་ཕེབས།།༸རྣམ་འདྲེན་རྒྱལ་བ་མཉམ་མེད་པའི།།གདན་ས་སྨན་རིའི་སྒྲིག་སྲོལ་ལྟར།།མཁན་སློབ་ཉི་ཟླ་ཟུང་གི་དྲུང།།གཙང་མ་གཙུག་ཕུད་ཁྲིམས་རྣམས་བཞེས།།༸གྲྭ་ས་གོང་འོག་བར་གསུམ་གྱི།།དཔོན་གསས་མཁན་སློབ་ཐམས་ཅད་ལས།།རྒྱུད་ལུང་ཟབ་མོའི་ཁུངས་བཙུན་པའི།།ཞལ་གསུང་མན་ངག་ཇི་སྙེད་ཞུས།།༸རིམ་བཞིན་ཞུ་གཤེན་གདན་ས་སོགས།།སྒྲུབ་གནས་ཁྱད་འཕགས་ཐམས་ཅད་ཀྱི།།བླ་སྤྲུལ་མཇལ་ཞིང་གདམས་དོན་གསན།།སྒོམ་སྒྲུབ་ཉམས་ལེན་སྐྱོང་བཞིན་བྱོན།།༸དགུང་གྲངས་ཉེར་བཞི་ཤིང་རྟ་ལོར།།ཞང་ཞུང་བོན་གྱི་བླ་རི་སྟེ།།གངས་དཀར་ཏི་སེའི་གནས་མཇལ་དུ།།ཕེབས་ཤིང་ཕྱག་བསྐོར་སྒྲིབ་སྦྱོང་མཛད།།༸ཟླ་མེད་འགྲན་བྲལ་སྙིགས་འགྲོའི་མགོན།།མཁས་གྲུབ་འཇིགས་མེད་ནམ་མཁའི་དྲུང།།བརྡ་སྤྲོད་དཀྱིལ་འཁོར་ཐིག་ཚོན་སྦྱངས།།གསུང་རབ་འབྲི་བཞེངས་རྒྱ་ཆེར་གནང།།༸འཇའ་ལུས་ཡབ་སྲས་རྗེས་འཛིན་ཕུལ།།རྣལ་འབྱོར་བརྩོན་འགྲུས་རྒྱལ་མཚན་ལས།།མཛོད་ཆེན་ལྔ་གཙོས་ཤར་རྫའི་གསུང།།ཡོད་དོ་ཅོག་གི་ཁྲིད་ལུང་གསན།།༸རང་ཡུལ་གངས་ལྗོངས་ཞིང་ཁམས་སུ།།དུས་མིན་རླུང་ཡན་ལྡང་བའི་སྐབས།།ཉེན་ཡོལ་རྒྱ་བལ་གནས་ཀུན་འགྲིམས།།མཆོད་འབུལ་བསྐོར་ཕྱག་རྒྱ་ཆེར་གནང།།༸སྲིད་པ་ཞང་ཞུང་སྨར་གྱི་ཡུལ།།ཁུ་ནུ་ལིད་ཀྱི་གནས་མཆོག་ཏུ།།ཁྱུང་སྤྲུལ་དམ་པའི་མཆོད་སྡོང་བཞེངས།།བཀུར་བསྟི་ཕུ་དུད་རབ་གནས་མཛད།།༸ཆགས་བྲལ་བྱ་སྟངས་རྟུལ་ཞུགས་ཀྱིས།།གཅིག་པུ་དབེན་པའི་གནས་སུ་བསྙེགས།།ཟས་གོས་ངན་ངོན་ཙམ་བསྟེན་ཞིང།།ཉམས་བཞེས་སྒོམ་སྒྲུབ་རྒྱུན་ལ་བརྩོན།།༸རྣམ་དཀར་ལས་འཕྲོ་བཟང་པོའི་མཐུས།།དྲིན་ཆེན་མཁན་སློབ་རྣམས་ཀྱི་ཞལ།།མཇལ་བའི་སྐལ་བཟང་མངོན་ཐོབ་སྟེ།།ཕྱག་གཡོག་ཞབས་ཕྱིའི་ཕྱིར་དུ་འབྲངས།།༸ཆེས་སྙིགས་བསྟན་འགྲོའི་མགོན་གཅིག་པུ།།༸སྐྱབས་མཆོག་ཉི་ཟླ་ཟུང་གཅིག་གི།།ཐུགས་རྗེའི་དཔལ་ཤར་སྨན་དགོན་དུ།།ཞུགས་ཤིང་བསྟན་དོན་བསླད་མེད་བསྒྲུབ།།༸ཡོངས་འཛིན་སྨྲ་བའི་དབང་པོ་ལས།།གསང་སྔགས་ཕྱི་ནང་དབང་ལུང་དང།།ཁྱད་པར་ཞང་ཞུང་སྙན་རྒྱུད་ཀྱི།།ལག་ལེན་དམར་ཁྲིད་དང་བཅས་ཞུས།།༸བསྟན་པ་ཉག་ཕྲའི་དུས་ཚིགས་འདིར།།བསྟན་ལ་སྨན་པའི་བློས་བསྐུལ་ཏེ།།དགུང་གྲངས་བཞི་བཅུ་ཞེ་བདུན་ནས།།འཆད་རྩོད་རྩོམ་པའི་མཛད་པ་བསྐྱངས།།༸བགྲང་བྱ་བཅུ་ཕྲག་གཅིག་ཙམ་རིང།།ལྔ་ཟུང་རིག་པའི་གནས་ལ་བརྩོན།།མཁས་བཙུན་བཟང་པོའི་དཔལ་འབར་བའི།།རབ་འབྱམས་དགེ་བཤེས་མཚན་རྟགས་བཞེས།།༸རང་ཡུལ་གངས་ལྗོངས་ཞིང་དུ་ཕེབས།།སྟོད་སྨད་བོན་གྱི་གནས་རི་དང།།བསྐྱར་བཞེངས་དགོན་རྟེན་བླ་སྡེ་མཇལ།།འཕགས་ཡུལ་ཕྱོགས་སུ་ཞབས་སོར་བཀོད།།༸མཁན་སློབ་ཟུང་གི་བཀའ་དགོངས་དང།།རང་ཡུལ་སྡེ་དགོན་རེ་སྨོན་བཞིན།།བསྟན་པ་བསྐྱར་གསོའི་སྲོལ་འབྱེད་དུ།།སླར་ཡང་གངས་ཅན་ལྗོངས་སུ་ཕེབས།།༸དཀའ་བའི་མཛད་འཕྲིན་དཀོན་པའི་ཟས།།ཁུར་གྱིས་བཞེས་ཏེ་དེ་མ་ཐག།འཆར་ཅན་དུས་བསྟུན་བཀོད་སྒྲིག་ངོས།།བཤད་སྒྲུབ་བསྟན་པའི་སྲོལ་རྒྱུན་བཙུགས།།༸ཧོར་ཁྱུང་སྟོད་སྨད་བར་གསུམ་གྱི།།སློབ་ཚོགས་བཅུ་ཕྲག་བདུན་ལྷག་ལ།།མདོ་སྔགས་སེམས་གསུམ་ཁྲིད་གདམས་ཀུན།།ནམ་ཉིན་ལྟོས་མེད་སྒོ་ནས་བསྩལ།།༸བཤད་སྒྲུབ་བསྟན་པའི་སྲོལ་བཟང་ལ།།མེད་དུ་མི་རུང་མཐུན་རྐྱེན་ཆེད།།རྒྱུན་མཁོའི་གསུང་རབ་འཕྲུལ་པར་ལས།།བསྐྲུན་པའི་གཙོ་འགན་ལྷུར་གྱིས་བཞེས།།༸འཕགས་ཡུལ་ནས་དྲངས་གསུང་རབ་དང།།མཉམ་མེད་གསུང་འབུམ་བརྒྱ་ཚར་བཅས།།གསུང་པོད་ཆིག་སྟོང་ལྷག་ཙམ་ཞིག།ཕྱི་རབས་བསྟན་འགྲོའི་རྒྱན་དུ་བཞག།།༸སྨྲ་སེང་སྒྲུབ་བའི་རྒྱུན་གྲོན་དང།།ཉམ་ཐག་སློབ་མའི་འཚོ་གོས་ཀྱི།།མཐུན་རྐྱེན་སྦྱོར་ལ་རོགས་མགོན་སོགས།།མེད་ཀྱང་ཉིད་ནས་སྐྱབས་འཇུག་བསྩལ།།༸བསྟན་སྦྱིན་དད་སྦྱིན་རང་ཁྱིམ་སོགས།།གང་ལ་ཆིབས་བསྒྱུར་མི་གནང་བར།།རྟག་ཏུ་ཆད་མེད་སློབ་ཁྲིད་ཀྱི།།མཛད་བཟང་ཁོ་ནར་གཞོལ་བར་མཛད།།༸བསྟན་པའི་མིང་ལས་མ་ལྷག་སྐབས།།མཁན་སློབ་ཟུང་གི་མཛད་རླབས་ཀྱི།།བསྟན་པ་བསྐྱར་གསོ་གནང་བའི་ཚུལ།།གཅིག་མིན་ཡང་ནས་ཡང་དུ་གསུངས།།༸མཁན་སློབ་ཟུང་གི་དྲིན་ལན་དང།།མཁའ་ཁྱབ་བསྟན་འགྲོའི་དོན་ཆེད་ནི།།བསྟན་པ་འཛིན་སྐྱོང་སྤེལ་གསུམ་ལས།།ལྷག་པ་མེད་ཅེས་རྣམ་ཀུན་གདམས།།༸བླ་མེད་ཐུགས་རྗེའི་གྲིབ་བསིལ་གྱིས།།འཚོ་བའི་རབ་འབྱམས་དགེ་བའི་བཤེས།།བཅུ་ཕྲག་གྲངས་འདས་བོད་ཡུལ་གྱི།།སྟོད་སྨད་གང་སར་བསྟན་དོན་བསྐྱངས།།༸མཁས་སྙན་གྲགས་དཀར་སྲིད་པའི་དབྱངས།།བོད་ཡུལ་སྟོད་སྨད་ཀུན་ཁྱབ་ཀྱང།།སྒོ་འགག་དབང་སྐྱོན་ཅན་ལ་ལས།།མ་དག་སླད་འདྲེས་ཚོར་ཡང་ཅི།།༸གཤེན་བསྟན་སྨན་རིའི་དགེ་བཤེས་གྲངས།།བཅུ་ཕྲག་ལྔ་ལྷག་བརྒལ་བ་ལས།།ཕུལ་བྱུང་བསྟན་པ་འཛིན་སྐྱོང་མཁན།།ཁྱོད་ལས་ལྷག་པ་མེད་ཅེས་སྨྲ།།༸བགྲང་བྱ་རེ་བརྒྱད་ས་སྟག་ལོར།།བསྟན་འགྲོའི་མཛད་འཕྲིན་མཐར་སོན་ཏེ།།ཟག་བྲལ་བོན་དབྱིངས་ཀློང་ཆེན་དུ།།མཚན་དཔེའི་བཀོད་པ་བསྡུ་ཚུལ་བསྟན།།༸འདི་བརྩམས་དགེ་ཚོགས་མཆིས་སོ་ཅོག།དཔོན་གསས་བླ་མའི་ཞིང་དུ་འབུལ།།སྡེབས་ཉེས་བྲིས་ནོར་ཆད་སྐྱོན་ཀུན།།གུས་པ་བདག་གི་འཕྲག་ཏུ་ཁུར།།ཐ་ཚན་མུ་ཙུག་སྨར་རོ།།